S-135/2010

Mál þetta, sem dómtekið var 2. júní, er höfðað með ákæru ríkissaksóknara, útgefinni 30. apríl 2010, á hendur X,

„fyrir brot gegn valdstjórninni, með því að hafa fimmtudaginn 14. janúar 2010, á bifreiðastæði við Rósenborg, Skólastíg 2, Akureyri, veist að [A] starfsmanni Fjölskyldudeildar Akureyrarbæjar, sem þar var að sinna skyldustarfi sínu og hótað henni lífláti, rifið í hár hennar, hrist hana, slegið í andlitið, hent utan í bifreiðina [...] og kastað í hana handfangi sem ákærða hafði áður rifið af hurð bifreiðarinnar [...]. Afleiðingar árásarinnar urðu þær að [A] hlaut roða á hægri vanga og mar hægra megin á líkamann, á augnlok, augnsvæði, hársvörð, öxl og upphandlegg.

Telst þetta varða við 1. mgr. 106. gr. almennra hegningarlaga nr. 19/1940, sbr. 1. gr. laga nr. 25/1987.

Þess er krafist að ákærða verði dæmd til refsingar og greiðslu alls sakarkostnaðar.

Einkaréttarkrafa: Af hálfu [A] er þess krafist að ákærða verði dæmd til greiðslu bóta að fjárhæð kr. 500.000 auk vaxta samkvæmt 8. gr. laga nr. 38/2001 um vexti og verðtryggingu frá 14. janúar 2010 til birtingardags bótakröfu en dráttarvaxta samkvæmt 1. mgr. 6. gr. sömu laga frá þeim degi til greiðsludags.

Af hálfu [B] er þess krafist að ákærða verði dæmd til greiðslu bóta að fjárhæð kr. 23.238 auk vaxta samkvæmt 8. gr. laga nr. 38/2001 um vexti og verðtryggingu frá 14. janúar 2010 til birtingardags bótakröfu en dráttarvaxta samkvæmt 1. mgr. 6. gr. sömu laga frá þeim degi til greiðsludags.“

Fyrir dómi játaði ákærða sök samkvæmt ákæru en hafnaði bótakröfum. Með játningu sinni, sem fær stoð í gögnum málsins og engin ástæða sýnist til að draga í efa, er ákærða sönn að sök samkvæmt ákæru og hefur hún unnið sér til refsingar.

Sakaferill ákærðu hefur ekki áhrif í máli þessu. Ákærða hefur hér gerzt sek um árás á starfsmann fjölskyldudeildar Akureyrarbæjar, er starfsmaðurinn gegndi starfi sínu, er snerti ákærðu og barn hennar. Slík árás er alvarleg að mati dómsins. Þá verður að líta til þess hér að starfsmaðurinn er ekki í hópi þeirra opinberu starfsmanna sem heimild hafa til valdbeitingar og vanari eru líkamlegum átökum. Þá hótar hún starfsmanninum lífláti, sem eitt og sér er alvarlegt. Á hinn bóginn vill dómurinn líta til erfiðra aðstæðna ákærðu. Þá benda gögn málsins til þess að ákærða hafi komizt í uppnám þegar henni hafi verið gerð grein fyrir að hún fengi ungt barn sitt ekki í hendur, þarna á vettvangi. Af hálfu ákærðu var fyrir dómi lýst að ákærða reyndi nú að snúa lífi sínu til betri vegar og verður við það miðað. Þegar á allt er horft verður ákærða dæmd í þriggja mánaða fangelsi, en rétt þykir að fullnustu refsingarinnar verði frestað og falli hún niður að liðnum tveimur árum haldi ákærða almennt skilorð.

Í málinu liggja fyrir bótakröfur svo sem rakið hefur verið. Ákærða hefur verið sakfelld fyrir árás á A og fyrir að hafa valdið henni nánar greindum áverkum, auk þess að hafa hótað henni lífláti, sem var augljóslega til þess fallið að vekja henni ótta um velferð sína. Þykir ákærða hafa gerzt sek um ólögmæta meingerð gagnvart A og bera bótaábyrgð á henni. Verður ákærða dæmd til að greiða A 200.000 krónur í miskabætur. Bótakrafa B er studd greiðsluviðurkenningu og verður tekin til greina að fullu, en samkvæmt ákæru, sem ákærða játaði skýlaust, reif hún handfang af bifreiðinni ..., sem er í eigu B. Ekki verður ráðið af gögnum málsins að ákærðu hafi verið kynnt bótakrafa fyrr en við birtingu ákæru, en fyrirkall er áritað um birtingu 18. maí 2010. Fer því um dráttarvexti eins og í dómsorði greinir. Ákærða verður dæmd til að greiða málsvarnarþóknun skipaðs verjanda síns, Á-kk-ef H-kk-ef J-kk-ef héraðsdómslögmanns, 62.750 krónur og hefur þá verið litið til reglna um virðisaukaskatt. Ekki mun annar sakarkostnaður hafa fallið til.

Af hálfu ákæruvaldsins fór með málið E-kk-nf Þ-kk-nf fulltrúi lögreglustjórans á Akureyri.

Þ-kk-nf D-kk-nf kveður upp dóm þennan.

D Ó M S O R Ð

Ákærða, X, sæti fangelsi í þrjá mánuði. Fullnustu refsingarinnar skal frestað og niður skal hún falla að liðnum tveimur árum haldi ákærða almennt skilorð 57. gr. almennra hegningarlaga nr. 19/1940.

Ákærða greiði A 200.000 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 14. janúar 2010 til 18. júní 2010 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærða greiði B 23.238 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 14. janúar 2010 til 18. júní 2010 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærða greiði málsvarnarþóknun skipaðs verjanda síns, Á-kk-ef H-kk-ef J-kk-ef héraðsdómslögmanns, 62.750 krónur.